Микеланджело Буонароти
Съветва ме и моли всичко зримо…

Превод от италиански: Драгомир Петров, 1970

chitanka.info

Съветва ме и моли всичко зримо…[0]

Съветва ме и моли всичко зримо

да Ви последвам, да Ви любя аз,

че туй, което Вий не сте, е смърт.

Амур презира всяко чудо мнимо

и ме спасява с любовта към Вас

като чрез слънцето. А той е твърд —

държи душата без надежда висша,

за да гори гръдта, да диша

чрез Вас, чрез туй, което е сравнимо

с очите Ви и веждите веднага.

А който от това избяга,

животе мой, той зрак не ще открие;

небето там е, гдето сте и Вие.

[0] Мадригалът е посветен на Витория Колона. Носи стилните белези на предишните няколко стихотворения. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.